### Beslutningstema

Budgetopfølgning på Teknik- og Miljøudvalgets budgetområde. De generelle forhold fra budgetopfølgningen indgår i den samlede budgetopfølgning for kommunen.

### Sagsfremstilling

I følge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Budgetopfølgningen pr. 31.8. skal sikre overholdelse af budget 2022 og sikre nødvendige tiltag i relation til budgetlægningen for 2023.

Fagudvalgene er pålagt at ledsage eventuelle forventede merforbrug med forslag til finansiering indenfor bevillingsrammen, herunder handlingsinitiativer til sikring af fremtidig budgetoverholdelse. Dette indebærer også, at fagudvalgene har ansvaret for at fremsætte forslag til nedjustering af serviceniveauet, således at dette bringes i overensstemmelse med det udmeldte budget.

Samlet for driftsområderne under Teknik- og Miljøudvalget forventes et merforbrug på 13,0 mio. kr.
Merforbruget på området Teknik & Plan forklares med:

* at der til bygningsdrift og vejbelysning estimeres et merforbrug på 6,7 mio. kr. på grund af ekstraudgifter til el og opvarmning med naturgas, og
* at Facility Management (FM) forventer et merforbrug på 6,3 mio. kr. Det indarbejdede rationale under FM på 8,0 mio. kr. årligt fra 2022 har vist sig ikke at kunne realiseres i samme tempo som budgetteret. Indtil nu har det givet et afkast på 1,7 mio. kr.

De øvrige driftsområder Miljø og natur samt Jordforsyning vurderes at være i balance ved årets udgang.

Der blev i juni udmeldt et nyt Pris- og Lønskøn fra KL. Det betød blandt andet en positiv regulering af budget 2022 på 3,0 mio. kr. til el og opvarmning indenfor det tekniske område. En kompensation som dog ikke modsvarer fuldt ud den ekstraordinære merudgift som forventes i 2022.

### Direktionen indstiller,

at budgetopfølgningen pr. 31. august 2022 for Teknik- og Miljøudvalgets område godkendes, og

at generelle bemærkninger indgår i den samlede budgetopfølgning for Tønder Kommune.

### Beslutning

Indstillingen godkendt.

Kim Mikkelsen deltog ikke i mødet.